Új tél
Hja, az idő - bármi vén a ─
Mégiscsak a legjobb téma.
Ha süt a nap és nem havaz:
»De szép tavasz!«
Ha hull a hó és fú a szél:
»Már újra tél!«
Napsugárról, hóról, szélről,
Kikeletről, nyárról, télről,
Mindenféle változásról
Szólni jobb, mint bármi másról.
Unalmasnak tart bár, lehet,
Nem egy gyerek ─
Én az időről verselek.
És mert a hosszu vers megárt,
Rövid szavakkal tudatom:
Az idő ismét télre vált.
Önök is tudják, úgy hiszem,
Nincs ebben új már semmi sem ─
─ Na hát, a legtöbb vers ilyen!...
Versek